zonic tror på at deres model er den rigtige.

Astralis tabte i dag deres førsteplads på HLTV.orgs verdensrangliste over verdens bedste hold efter 407 dage på tronen. Nordamerikanske Liquid har overtaget pladsen fra det danske hold efter deres sejr ved Dreamhack Masters Dallas.

Men hvordan vil Astralis reagere på at blive væltet af tronen. Det har vi fået en kommentar på fra Astralis' coach, zonic.

Først og fremmest vil jeg gerne sige tillykke til Team Liquid. De har kæmpet benhårdt for det og bevist deres værd over en lang periode nu. Førstepladsen betyder bestemt noget, men allerede i januar valgte vi at prioritere på en måde, der potentielt kunne koste os den placering, og vi har helt bevidst sagt, at det for Astralis er vigtigere at vinde de rigtige turneringer frem for at deltage i det hele. Det har hele tiden været vores fokus, og målet forbliver det samme.

Da vi i begyndelsen af året planlagde vores program, var vi udmærket klar over, at det kunne få en konsekvens for ranglisten. Det handler om at forberede sig optimalt, at beholde et sundt mentalt og fysisk fokus og at præstere det bedste, vi kan. Det er sådan, vi har vundet vores pokaler, og sådan, vi vil vinde i fremtiden. Vi tror på vores model, og at det er sådan her, vi præsterer bedst, skaber de bedste resultater og når de mål, vi har sat os.

Nu gælder det første og fremmest ECS-finalerne i London. Vi har vundet turneringen to gange i træk og glæder os til at konkurrere igen. Drengene er blevet rigtig dygtige til altid at fokusere på den næste opgave og ting, vi selv kan påvirke. Det er hele vores DNA, men jeg kan da godt afsløre, at selvom vi bruger alle ressourcer ECS-finalerne, så er både ESL One i Køln og Majoren i Berlin to af de turneringer vi har meget højt på listen over mål for i år. Målet er at blive husket som de bedste nogensinde. Det er den største opgave, man kan stille sig, og det kræver at vi tænker og agerer med et ekstremt fokus på at præstere i alt, vi deltager i.